《钱张郎中》
宋代·陈舜俞

莫爱卞山色，莫羡苕水清。
山高天早寒，水深潜浪生。
维此贤丈人，宇韵和且平。
冷清窅无威，妍词吐春英。
众人翫其华，君子挹中情。
恺悌神所劳，假乐眉寿并。
安车省家园，华艾立儿甥。
邦君示尊礼，宴衎既丰盈。
言还湖上居，载酒饯东城。
宾醉可复诉，贵老事非轻。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。